Лазар Томановић је цитирао професора, капетана и "честититог Србина" Мату Мршу, савременика и свједока догађаја, који му је причао о грчком рату за независност (1821-1830.) и учешћу неких Бокеља у том рату. Говорећи о ослобођењу Триполице од Турака, Мрша наводи да, када се почело дијелити благо и робље, Васо је узео само оружје неког турског великаша, којег је убио. Васо је рекао да у "Грецију" није дошао да се обогати, него да се бори "за часни крст и златну слободу". Васо Брајовић је умро 1847. године, годину дана након Мажуранићевог објављивања спјева Смрт Смаил-аге Ченгића. Марко Радуловић из Мојдежа имао је 18 година када је кренуо да се бори за слободу грчку и да положи свој живот за крст и слободу.